CELEX: 32021R0425
Language: hr
Date: 2021-03-09 00:00:00
Title: Provedbena uredba Komisije (EU) 2021/425 оd 9. ožujka 2021. o suspenziji mjera trgovinske politike koje se odnose na određene proizvode iz Sjedinjenih Američkih Država, a uvedene su Provedbenom uredbom (EU) 2020/1646 slijedom odluke u sporu donesene na temelju Dogovora o rješavanju sporova Svjetske trgovinske organizacije

11.3.2021   
               
               
                  HR
               
               
                  Službeni list Europske unije
               
               
                  L 84/16
               
            
         PROVEDBENA UREDBA KOMISIJE (EU) 2021/425
         оd 9. ožujka 2021.
         o suspenziji mjera trgovinske politike koje se odnose na određene proizvode iz Sjedinjenih Američkih Država, a uvedene su Provedbenom uredbom (EU) 2020/1646 slijedom odluke u sporu donesene na temelju Dogovora o rješavanju sporova Svjetske trgovinske organizacije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (1), a posebno njezin članak 7. stavak 3.,
         budući da:
         
                     (1)
                  
                  
                     Komisija je 7. studenoga 2020. donijela Provedbenu uredbu (EU) 2020/1646 (2) o mjerama trgovinske politike koje se odnose na određene proizvode iz Sjedinjenih Američkih Država slijedom odluke u sporu donesene na temelju Dogovora o rješavanju sporova Svjetske trgovinske organizacije, kojom se određuje primjena dodatnih carina na uvoz u Uniju niza proizvoda podrijetlom iz Sjedinjenih Američkih Država.
                  
               
                     (2)
                  
                  
                     U uvodnoj izjavi 9. Uredbe (EU) 2020/1646 navodi se da Komisija namjerava suspendirati primjenu te uredbe ako Sjedinjene Američke Države suspendiraju svoje protumjere protiv uvoza određenih proizvoda iz Europske unije u vezi sa sporovima u okviru WTO-a o velikim civilnim zrakoplovima.
                  
               
                     (3)
                  
                  
                     Dana 4. ožujka 2021. postignut je dogovor sa Sjedinjenim Američkim Državama o uzajamnoj suspenziji svih mjera na razdoblje od četiri mjeseca kako bi se omogućili pregovori o uravnoteženom rješavanju sporova u okviru WTO-a o velikim civilnim zrakoplovima, čim obje strane okončaju interne postupke.
                  
               
                     (4)
                  
                  
                     U skladu s člankom 7. stavkom 4. Uredbe (EU) br. 654/2014, Komisija može donijeti odmah primjenjive provedbene akte kojima se zbog hitnih razloga suspendiraju mjere trgovinske politike ako je ta suspenzija povezana s izmjenom dotične mjere treće zemlje,
                  
               DONIJELA JE OVU UREDBU:
         
            Članak 1.
            Primjena Provedbene uredbe (EU) 2020/1646 suspendira se na razdoblje od četiri mjeseca od stupanja na snagu ove Uredbe. Stoga se, ne dovodeći u pitanje daljnje suspenzije ili izmjene, carine predviđene Provedbenom uredbom (EU) 2020/1646 ponovno primjenjuju s učinkom od 11. srpnja 2021. i uključujući taj datum.
         
         
            Članak 2.
            Ova Uredba stupa na snagu na dan objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. ožujka 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 189, 27.6.2014., str. 50.; izmijenjena Uredbom (EU) 2015/1843 Europskog parlamenta i Vijeća od 6. listopada 2015. (SL L 272, 16.10.2015., str. 1.) i Uredbom (EU) 2021/167 Europskog parlamenta i Vijeća od 10. veljače 2021. (SL L 49, 12.2.2021., str. 1.).
         
            (2)  Provedbena uredba Komisije (EU) 2020/1646 оd 7. studenoga 2020. o mjerama trgovinske politike koje se odnose na određene proizvode iz Sjedinjenih Američkih Država slijedom odluke u sporu donesene na temelju Dogovora o rješavanju sporova Svjetske trgovinske organizacije (SL L 373, 9.11.2020., str. 1.).